Ալեքսանդրա Դադարիո

Ալեքսանդրա Աննա Դադարիո (, ), ամերիկյան դերասանուհի և մոդել։ Հայտնի է Աննաբեթ Չեյզի դերով «Պերսի Ջեքսոնը և որոտներ գողացողը» ֆիլմում և Բլեյքի դերով «Սան Անդրեաս» ֆիլմում։

Վաղ տարիներ 
Դադարիոն ծնվել է 1986 թվականի մարտի 16-ին Նյու Յորքում, Քրիստինա՝ փաստաբան, և Ռիչարդ Դադարիոյի՝ դատախազ և Նյու Յորքի ոստիկանության ահաբեկչության դեմ պայքարի բաժնի ղեկավար՝ քաղաքապետ Բլումբերգի ժամանակ։ Նրա եղբայրը՝ Մեթյու Դադարիոն, նույնպես դերասան է։ Նա ունի նաև քույր՝ Քեթրին Դադարիո, ով նույնպես դերասանուհի է։ Հայրական կողմից նրա պապիկը եղել է Էմիլիո Քուինսի Դադարիոն, Քոնեքթիկութի նահանգի կողմից ԱՄՆ Ներկայացուցիչների պալատում դեմոկրատական կուսակցության ներկայացուցիչը 1959-1972 թվականներին։ Նա ունի իտալական, իռլանդական, չեխական և անգլիական ծագում։

16 տարեկան հասակում Ալեքսանդրան Բիրլիի դպրոցից տեղափոխվում է Նյու Յորքի Մասնագիտական մանկական դպրոց, որպեսզի կենտրոնանա դերասանուհու կարիերայի վրա։ Նաև սովորել է Մերիմաունթ Մանհեթեն քոլեջում։ Դադարիոն ասում է, որ որոշել է դերասանուհի դառնալ տասնմեկ տարեկան հասակում։ Նաև ասում է, որ երկար տարիների ընթացքում ուսանել է դերասանական տեխնիկան Մեյսների ակադեմիայում։

Կարիերա 
Դադարիոն իր հեռուստատեսային նորամուտը նշել է 16 տարեկանում, երբ նա խաղացել է դեռահաս Լորի Լյուիսի դերը «Իմ բոլոր երեխաները» («All My Children») ֆիլմում։ Նրա առաջին գլխավոր դերը եղել է Աննաբեթ Չեյզի դերը 2010 թվականի «Պերսի Ջեքսոնը և որոտներ գողացողը» («Percy Jackson & the Olympians: The Lightning Thief») ֆանտաստիկ, արկածային ֆիլմում։ Այդ ընթացքում նա մշտապես խաղացել է Նիլ Քեֆրիի ընկերուհի Քեյթ Մորոյի դերը «Սպիտակ օձիք» («White Collar») սերիալում։

2011 թվականին նա նկարահանվում է «Անամուսնական շաբաթ» («Hall Pass») ֆիլմում և երկրորդական դեր «Ծնողները» («Parenthood») հեռուստասերիալում։

2012 թվականին Ալեքսանդրան նկարահանվում է հանրահայտ ամերիկյան ինդի-խումբ «Imagine Dragons»-ի «Radioactive» երգի տեսահոլովակում և ունենում է էպիզոդիկ դեր «Ֆիլադելֆիայում միշտ արև է» («It's Always Sunny in Philadelphia») ֆիլմում։ Նրա հաջորդ գլխավոր դերը լինում է «Տեխասյան սպանդ բենզասղոցով» («The Texas Chainsaw Massacre 3D») ֆիլմը, որտեղ նա կատարում է Հիզեր Միլերի դերը։ Այն ցուցադրվում է 2013 թվականին, չնայած նկարահանումները իրականացվել էին դրանից երկու տարի առաջ։ 2013 թվականին նա խաղում է նաև «Փերսի Ջեքսոնը և հրեշների ծովը» («Percy Jackson: Sea of Monsters») ֆիլմում, կատարելով Աննաբեթ Չեյզիի դերը։ Դադարիոն սկսում է նկարահանվել «Իմ աղջիկը զոմբի է» («Burying The Ex») կատակերգական ֆիլմում, Լոս Անջելեսում, Կալիֆորնիա։ Ֆիլմում նրա խաղընկերներն են եղել Ջո Դանթեն, Անտոն Էլչինը և Էշլի Գրինը։ «Իմ աղջիկը զոմբի է» ֆիլմը հանդիսացել է այն ընտրված ֆիլմերի ցանկում, որոնք արտամրցույթային ցուցադրմամբ մասնակցել են 2014 թվականի Վենետիկի կինոփառատոնին։

2014 թվականին Դադարիոն մեծ ուշադրության է արժանանում HBO-ի «Իրական խուզարկու» («True Detective») սերիալի առաջին եթերաշրջանում խաղացած դերի համար։ Դադարիոն առաջատար դեր է խաղում երկրաշարժի մասին պատմող «Սան Անդրեաս» («San Andreas», 2015 թվական) 3D ֆիլմում, Դուեյն Ջոնսոնի հետ, ով խաղում է Դադարիոյի կերպարի հոր դերը։ Նկարահանումները սկսվում են 2014 թվականի ապրիլին Գոլդ Կոստայում և Բրիսբենում, Կվիսլենդ, Ավստրալիա և ավարտվում հուլիսի վերջին Սան Ֆրանցիսկոյում, Կալիֆորնիա։

Դադարիոն Քեյթ Ապտոնի հետ միասին կնկարահանվի ավտոմեքենայով ճանապարհորդության մասին պատմող «Կանգառ» («The Layover») սիրային կատակերգությունում, ռեժիսոր Ուիլյան Հ. Մեյսի։ Դադարիոն ֆիլմում կփոխարինի Լեա Միչելին։ Ֆիլմում երկու լավագույն ընկերներ (Դադարիո և Ապտոն) ուղևորվում են արձակուրդ և, վերջնական արդյունքում, պայքար են մղում միևնույն տղայի համար՝ Սենտ Լյուիսում կանգառի ժամանակ։

2015 թվականին Դադարիոն պայմանագիր է կնքում շվեյցարական ժամագործական «Movado» ընկերության հետ, հանդիսանալով նրա դեսպանը։

Ֆիլմագրություն

Մրցանակներ և անվանակարգումներ

Ծանոթագրություններ

Արտաքին հղումներ 
 
 

Ամերիկացի կինոդերասանուհիներ
Ամերիկացիներ իռլանդական ծագմամբ
Ամերիկացի դերասանուհիներ
Ամերիկացի մոդելներ
21-րդ դարի ամերիկացի դերասանուհիներ
Ամերիկացի հեռուստատեսային դերասանուհիներ
Ամերիկացի երեխա դերասանուհիներ